CELEX: 52015PC0488
Language: mt
Date: 2015-09-30
Title: Proposta għal DEĊIŻJONI TAL-KUNSILL dwar il-pożizzjoni li għandha tiġi adottata, f’isem l-Unjoni Ewropea, fis-sitta u sittin sessjoni tal-Kumitat Eżekuttiv tal-Programm tal-Kummissarju Għoli tan-Nazzjonijiet Uniti għar-Refuġjati

IL-KUMMISSJONI EWROPEA
            Brussell, 30.9.2015
            COM(2015) 488 final
            2015/0237(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li għandha tiġi adottata, f’isem l-Unjoni Ewropea, fis-sitta u sittin sessjoni tal-Kumitat Eżekuttiv tal-Programm tal-Kummissarju Għoli tan-Nazzjonijiet Uniti għar-Refuġjati
            
               
         
         
            
               MEMORANDUM TA’ SPJEGAZZJONI
            
            
               1.KUNTEST TAL-PROPOSTA
            
            
               
                  Permezz ta’ ittra tas-7 ta’ Settembru 2015 lill-President tal-Kumitat Eżekuttiv tal-UNHCR, il-Kap tad-Delegazzjoni tal-Unjoni Ewropea għan-Nazzjonijiet Uniti f’Ġinevra talab li jiġu eżaminati modi u mezzi ta’ aġġornament tal-modalitajiet rilevanti għall-parteċipazzjoni tal-Unjoni Ewropea fil-korpi ta’ tmexxija tal-UNHCR sabiex l-Unjoni Ewropea tkun tista’ tipprevedi l-parteċipazzjoni potenzjali tagħha fil-Konsultazzjonijiet Informali Preparatorji, Biex tiġi akkomodata din it-talba, huwa mistenni li l-Kumitat Eżekuttiv tal-UNHCR se jintalab jadotta l-emendi matul għar-Regoli ta' Proċedura tiegħu waqt is-sitta u sittin sessjoni bejn il-5 u d-9 ta’ Ottubru 2015. Ir-Regola 46 tar-Regoli ta’ Proċedura tal-Kumitat Eżekuttiv tal-UNHCR tistipula li kwalunkwe minn dawn ir-regoli jistgħu jiġu emendati mill-Kumitat Eżekuttiv. Ir-Regola 26 tar-Regoli ta’ Proċedura tal-Kumitat Eżekuttiv tal-UNHCR tistipula li d-deċiżjonijiet tal-Kumitat Eżekuttiv tal-UNHCR għandhom isiru minn maġġoranza tal-membri preżenti u li jivvutaw. L-Istati Membri kollha tal-Unjoni Ewropea ħlief il-Litwanja u Malta huma membri tal-Kumitat Eżekuttiv tal-UNHCR. Permezz ta’ deċiżjoni tal-Kumitat Eżekuttiv tal-UNHCR, imġedda l-aħħar fl-erbgħa u sittin sessjoni tiegħu bejn id-29 ta’ Settembru u t-3 ta’ Ottubru 2014 (A/AC.96/1143), l-Unjoni Ewropea hija fost l-organizzazzjonijiet intergovernattivi li jiġu mistiedna mill-Kummissarju Għoli biex jibagħtu osservatur sabiex jattendi l-laqgħat pubbliċi tiegħu (ir-Regola 38) u għalhekk ma jiħdux sehem fl-adozzjoni tad-deċiżjonijiet mill-Kumitat Eżekuttiv tal-UNHCR.
               
            
            
               2.IR-RIŻULTATI TAL-KONSULTAZZJONIJIET MAL-PARTIJIET INTERESSATI
            
            
               
                  L-emendi għar-Regoli ta’ Proċedura tal-Kumitat Eżekuttiv tal-UNHCR annessi ma’ din il-proposta ġew proposti mill-President tal-Kumitat Eżekuttiv tal-UNHCR, fuq talba tal-Bureau tal-Kumitat Eżekuttiv tal-UNHCR, fl-ittra tal-11 ta’ Settembru 2015 lill-membri tal-Kumitat Eżekuttiv tal-UNHCR, sabiex tintlaqa’ t-talba, magħmula mill-Kap tad-Delegazzjoni tal-Unjoni Ewropea għan-Nazzjonijiet Uniti f’Ġinevra lill-President tal-Kumitat Eżekuttiv tal-UNHCR permezz ta’ ittra tas-7 ta’ Settembru 2015.
               
               
                  F’April tal-2013, il-Kummissjoni infurmat lill-Kunsill dwar l-istrateġija tagħha għat-titjib progressiv tal-istatus tal-Unjoni Ewropea fl-organizzazzjonijiet internazzjonali u fil-fora l-oħrajn f’konformità mal-objettivi tat-Trattat ta’ Lisbona. Fid-9 ta’ April u fl-10 ta’ Settembru 2014 il-Kummissjoni infurmat lill-COREPER dwar l-intenzjoni tagħha li tkompli l-isforzi biex jinkisbu drittijiet parteċipatorji addizzjonali għall-Unjoni Ewropea fi ħdan il-korpi formali u informali tal-UNHCR. Fil-25/26 ta’ Settembru 2014, il-Kunsill adotta pożizzjoni dwar l-arranġamenti għal drittijiet parteċipatorji addizzjonali għall-Unjoni Ewropea fi ħdan il-korpi formali u informali tal-UNHCR li tistabbilixxi li “[l]-Unjoni Ewropea ilha għal bosta snin attur ewlieni fil-UNHCR, bħala donatur ewlieni fil-qasam tal-għajnuna umanitarja u tal-assistenza għall-iżvilupp, permezz tal-attivitajiet tagħha dwar il-protezzjoni internazzjonali inkluża r-risistemazzjoni u billi tappoġġa sistemi robusti tal-ażil permezz tal-istabbiliment tas-Sistema Ewropea Komuni tal-Ażil. Dan ir-rwol żdied b’mod kontinwu matul dawn l-aħħar snin. Dan isejjaħ għal titjib tal-istatus attwali tal-Unjoni Ewropea fir-rigward tal-UNHCR. Il-Kunsill jikkunsidra li għandhom isiru arranġamenti ġodda, li permezz tagħhom l-Unjoni Ewropea tingħata drittijiet parteċipatorji addizzjonali, b'mod partikolari d-dritt li tieħu sehem f'laqgħat privati li jsiru biex jiġu diskussi kwistjonijiet ewlenin ta' politika u ta’ governanza." u li [l-]Kunsill jistieden lill-Kummissjoni, f'koordinazzjoni mill-qrib mar-Rappreżentant Għoli, biex tidħol f'kuntatt mal-UNHCR fid-dawl tal-laqgħa tal-[Kumitat Eżekuttiv tal-UNHCR] f'Ottubru li ġej."
                     1
                   
               
               
                  Fit-2 u fis-16 ta' Settembru 2015, il-Kummissjoni infurmat lill-COREPER bir-riżultati ta' dawn il-kuntatti. Il-Kummissjoni tikkunsidra li f'dan il-każ ma hemm bżonn ta' deċiżjoni skont l-Artikolu 218(9) TFUE. Madankollu, fid-dawl tad-dibattiti fil-COREPER fis-16 ta’ Settembru 2015 u l-24 ta’ Settembru 2015, il-Kummissjoni eċċezzjonalment tagħmel din il-proposta bil-ħsieb li l-Kunsill jadotta d-Direttiva proposta fi żmien debitu għas-sitta u sittin sessjoni tal-Kumitat Eżekuttiv tal-UNHCR mill-5 sad-9 ta’ Ottubru 2015.
               
               
                  Din il-proposta tindirizza esklużivament il-kwistjoni ta’ emenda tar-Regoli ta’ Proċedura tal-Kumitat Eżekuttiv, u hija mingħajr ħsara għar-responsabilitajiet u l-kompetenzi tal-Kummissjoni u tar-Rappreżentant Għoli skont l- Artikolu 220 TFUE.
               
            
            
               3.IMPLIKAZZJONIJIET BAĠITARJI
            
            
               
                  Din il-proposta ma għandha l-ebda impatt fuq il-baġit tal-UE.
               
            
            
               2015/0237 (NLE)
            
            
               Proposta għal
            
            
               DEĊIŻJONI TAL-KUNSILL
            
            
               dwar il-pożizzjoni li għandha tiġi adottata, f’isem l-Unjoni Ewropea, fis-sitta u sittin sessjoni tal-Kumitat Eżekuttiv tal-Programm tal-Kummissarju Għoli tan-Nazzjonijiet Uniti għar-Refuġjati
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 78(2), flimkien mal-Artikolu 218(9) tiegħu,
            
            
               Wara li kkunsidra l-proposta mill-Kummissjoni Ewropea,
            
            
               Billi:
            
            
               (1)L-Unjoni hija attur ewlieni fil-mandat tal-oqsma tal-Kummissarju Għoli tan-Nazzjonijiet Uniti għar-Refuġjati (“UNHCR”), kemm permezz tal-attivitajiet tagħha fil-qasam tal-protezzjoni internazzjonali, inkluża l-politika tal-Unjoni dwar ir-risistemazzjoni u t-twaqqif ta’ sistema Ewropea komuni tal-ażil, u bħala donatur ewlieni fil-qasam tal-għajnuna umanitarja u l-assistenza għall-iżvilupp. Madankollu, il-modalitajiet attwali ta’ parteċipazzjoni fil-Kumitat Eżekuttiv tal-UNHCR ma jissodisfawx dan ir-rwol sinifikanti.
            
         
         
            
               (2)Permezz ta’ ittra tas-7 ta’ Settembru 2015 lill-President tal-Kumitat Eżekuttiv tal-UNHCR, il-Kap tad-Delegazzjoni tal-Unjoni Ewropea għan-Nazzjonijiet Uniti f’Ġinevra għalhekk talab li jiġu eżaminati modi u mezzi ta’ aġġornament tal-modalitajiet rilevanti għall-parteċipazzjoni tal-Unjoni fil-korpi ta’ tmexxija tal-UNHCR sabiex l-Unjoni tkun tista’ tipprevedi l-parteċipazzjoni potenzjali tagħha fil-Konsultazzjonijiet Informali Preparatorji,
            
            
               (3)Permezz tal-ittra tal-11 ta’ Settembru 2015 lill-membri tal-Kumitat Eżekuttiv tal-UNHCR, il-President tal-Kumitat Eżekuttiv tal-UNHCR, fuq talba tal-Bureau tal-Kumitat Eżekuttiv tal-UNHCR, ipproponew li jiġu emendati r-Regoli ta’ Proċedura tal-Kumitat Eżekuttiv tal-UNHCR sabiex jakkomodaw dik it-talba, 
            
            
               (4)Ir-Regola 46 tar-Regoli ta’ Proċedura tal-Kumitat Eżekuttiv tal-UNHCR tiddikjara li kwalunkwe minn dawk ir-regoli jistgħu jiġu emendati mill-Kumitat Eżekuttiv.
            
            
               (5)Huwa mistenni li l-Kumitat Eżekuttiv tal-UNHCR se jintalab jadotta l-emendi proposti matul is-sitta u sittin sessjoni tiegħu bejn il-5 u d-9 ta’ Ottubru 2015.
            
            
               (6)L-Istati Membri kollha ħlief il-Litwanja u Malta huma membri tal-Kumitat Eżekuttiv tal-UNHCR.
            
            
               (7)Huwa għalhekk xieraq li tiġi stabbilita l-pożizzjoni tal-Unjoni fir-rigward tal-adozzjoni ta’ dawk l-emendi għar-Regoli ta’ Proċedura tal-Kumitat Eżekuttiv tal-UNHCR, 
            
            
               (8)Din id-Deċiżjoni hija mingħajr ħsara għall-kompetenzi tal-Kummissjoni skont l- Artikolu 220 tat-TFUE.
            
            
               (9)Peress li l-Kumitat Eżekuttiv tal-UNHCR ser jiltaqa' minnufih wara l-adozzjoni ta’ din id-Deċiżjoni, din għandha tidħol fis-seħħ fid-data tal-adozzjoni tagħha. 
            
            
               (10)[Skont l-Artikolu 3 tal-Protokoll Nru 21 dwar il-pożizzjoni tar-Renju Unit u l-Irlanda fir-rigward tal-ispazju ta' libertà, sigurtà u ġustizzja, anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, dawn l-Istati Membri nnotifikaw ix-xewqa tagħhom li jieħdu sehem fl-adozzjoni u l-applikazzjoni ta' din id-Deċiżjoni] 
            
            
               JEW 
            
            
               [F'konformitá mal-Artikoli 1 u 2 tal-Protokoll (Nru 21) dwar il-pożizzjoni tar-Renju Unit u tal-Irlanda fir-rigward tal-Ispazju ta' Libertà, Sigurtà u Ġustizzja, mehmuż mat-Trattat dwar l-Unjoni Ewropea u t-Trattat dwar il-Funzjonament tal-Unjoni Ewropea, u mingħajr preġudizzju għal Artikolu 4 ta' dak il-Protokoll, dawk l-Istati Membri mhumiex qed jieħdu sehem fl-adozzjoni ta' din id-Deċiżjoni u mhumiex marbuta biha jew soġġetti għall-applikazzjoni tagħha.] 
            
            
               JEW 
            
            
               [Skont l-Artikoli 1 u 2 tal-Protokoll Nru 21 dwar il-pożizzjoni tar-Renju Unit u l-Irlanda fir-rigward tal-ispazju ta' libertà, sigurtà u ġustizzja anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, u mingħajr preġudizzju għall-Artikolu 4 ta' dak il-Protokoll, ir-Renju Unit mhuwiex qed jieħu sehem fl-adozzjoni ta' din id-Deċiżjoni u mhuwiex marbut biha jew soġġett għall-applikazzjoni tagħha. 
            
            
               F'konformità mal-Artikolu 3 tal-Protokoll Nru 21 dwar il-pożizzjoni tar-Renju Unit u l-Irlanda fir-rigward tal-ispazju ta' libertà, sigurtà u ġustizzja mehmuż mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, l-Irlanda nnotifikat (, permezz tal-ittra ta' ...,) ix-xewqa tagħha li tieħu sehem fl-adozzjoni u l-applikazzjoni ta' din id-Deċiżjoni.] 
            
            
               JEW 
            
            
               [Skont l-Artikolu 3 tal-Protokoll Nru 21 dwar il-Pożizzjoni tar-Renju Unit u tal-Irlanda fir-rigward tal-ispazju ta' Libertà, Sigurtà u Ġustizzja anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, ir-Renju Unit innotifika (, permezz tal-ittra ta' ...,) x-xewqa tiegħu li jieħu sehem fl-adozzjoni u fl-applikazzjoni ta' din id-Deċiżjoni. 
            
            
               Skont l-Artikoli 1 u 2 tal-Protokoll Nru 21 dwar il-pożizzjoni tar-Renju Unit u l-Irlanda fir-rigward tal-ispazju ta' libertà, sigurtà u ġustizzja, anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, u bla ħsara għall-Artikolu 4 ta' dak il-Protokoll, l-Irlanda mhijiex qed tieħu sehem fl-adozzjoni u l-applikazzjoni ta' din id-Deċiżjoni u mhijiex marbuta biha jew soġġetta għall-applikazzjoni tagħha.] 
            
            
               (11)F'konformità mal-Artikoli 1 u 2 tal-Protokoll Nru 22, dwar il-pożizzjoni tad-Danimarka, anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, id-Danimarka mhijiex qiegħda tieħu sehem fl-adozzjoni ta' din id-Deċiżjoni, u mhijiex marbuta biha jew soġġetta għall-applikazzjoni tagħha.
            
            
            
               ADOTTA DIN ID-DEĊIŻJONI: 
            
         
         
            
               Artikolu 1
            
            
               Il-pożizzjoni li se tiġi adottata f’isem l-Unjoni fir-rigward tal-adozzjoni tal-emendi għar-Regoli ta’ Proċedura tal-Kumitat Eżekuttiv tal-programm tal-UNHCR, li se tiġi espressa, li taġixxi b’mod konġunt fl-interess tal-Unjoni Ewropea, mill-Istati Membri li huma membri tal-Kumitat Eżekuttiv tal-UNHCR, hija stabbilita fl-Anness għal din id-Deċiżjoni. 
            
            
               Jistgħu jiġu maqbula emendi minuri għall-emenda fl-anness mingħajr deċiżjoni ulterjuri tal-Kunsill.
            
            
               Artikolu 2
            
            
               Din id-Deċiżjoni tidħol fis-seħħ fid-data tal-adozzjoni tagħha.
            
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  Il-pożizzjoni dwar l-arranġamenti għal drittijiet parteċipatorji addizzjonali għall-Unjoni Ewropea fi ħdan il-korpi formali u informali tal-Kummissarju Għoli tan-Nazzjonijiet Uniti għar-Refuġjati (il-UNHCR) tal-24/25 ta’ Settembru 2014, il-paragrafi 1 u 2, 13046/1/14 REV 1.
               
            
      
    ---documentbreak--- 
      
         
               IL-KUMMISSJONI EWROPEA
            Brussell, 30.9.2015
            COM(2015) 488 final
            ANNESS
            għall-
            Proposta għal Deċiżjoni Tal-Kunsill
            dwar il-pożizzjoni li għandha tiġi adottata, f’isem l-Unjoni Ewropea, fis-sitta u sittin sessjoni tal-Kumitat Eżekuttiv tal-Programm tal-Kummissarju Għoli tan-Nazzjonijiet Uniti għar-Refuġjati
            
               
         
         
            
               ANNESS
            
            
               għall-
            
            
               Proposta għal Deċiżjoni Tal-Kunsill
            
            
               dwar il-pożizzjoni li għandha tiġi adottata, f’isem l-Unjoni Ewropea, fis-sitta u sittin sessjoni tal-Kumitat Eżekuttiv tal-Programm tal-Kummissarju Għoli tan-Nazzjonijiet Uniti għar-Refuġjati
            
            
               L-Istati Membri li huma membri tal-Kumitat Eżekuttiv tal-UNHCR għandhom jappoġġaw l-adozzjoni tal-emenda li ġejja għar-Regoli ta’ Proċedura tal-Kumitat Eżekuttiv tal-UNHCR:
            
            
               "Ir-Regola 33 tar-Regoli ta’ Proċedura tal-Kumitat Eżekuttiv tal-Programm tal-Kummissarju Għoli tan-Nazzjonijiet Uniti għar-Refuġjati (A/AC.96/187/Rev.7) hija b’dan emendata biex taqra kif ġej:
            
            
               “Il-laqgħat tal-Kumitat għandhom iseħħu fil-pubbliku sakemm il-Kumitat ma jiddeċidix mod ieħor. Il-President, b’konsultazzjoni mal-Kumitat, jista’ jistieden lill-aġenziji speċjalizzati, lill-fondi u programmi tan-NU u lill-organizzazzjonijiet intergovernattivi biex jipparteċipaw f’laqgħat privati fuq il-bażi tal-kompetenza u tal-kontribuzzjonijiet tagħhom għall-ħidma tal-Kumitat.”"